## *Tájékoztató* a köznevelési törvény módosításáról,

## avagy *Nyugtató* minden AKG-ért aggódó barátunknak, ügyfelünknek, szülőknek, tanítványainknak egyaránt.

Kedves Szülők, Tanulók, Kollégák!

A köznevelési törvény módosítását pénteken aláírta a köztársasági elnök. Fontos, hogy az AKG nevében informáljuk Önöket a köznevelési törvény alternatív iskolákra vonatkozó változtatásaiból következő intézményi teendőkről, a várható kimenetről, kockázatokról. Mivel nem várhatunk az évnyitó nevelőtestületi értekezletre, az AKG közös álláspontja helyett az alábbi tájékoztatóban csak a saját véleményemet olvashatják.

Először is köszönöm mindenkinek, aki levélben, telefonon aggódva keresett minket, hogy vajon mi lesz velünk a 2019. július 12-én megszavazott és 19-én aláírt törvényt követően. Jól esett a sokak által közvetített szeretetteljes aggódás, ami a törvényalkotás körüli hercehurca idején körülvett bennünket.

Az talán a legmegfelelőbb személyes üzenet, garancia, ha elhiszik nekem, hogy sem a törvény előterjesztésekor, sem elfogadásakor egyetlen pillanatra sem izgultam magunk miatt. S most sem aggódom az AKG jövőjéért. Bizonyos vagyok a stabil, programszerű, hosszú távú működésben. Bizonyos vagyok, annak ellenére, hogy az alternatív hálózatot valóban fenyegette, fenyegeti a törvény. De magunk miatt nem voltam sem bizonytalan, sem nyugtalan, mert az iskolai közösségeink – pedagógusok, tanulók, szülők – biztos hátteret biztosítottak eddig is, s ezután is a jól működő AKG számára. Nyugalmam alapja az a tudás, hogy kollégáim szakmai felkészültsége, a programnak elkötelezett pedagógusi munkája, együttműködése, közös döntései alkalmasak bármilyen körülmények között az AKG szakmai, pedagógiai céljainak megőrzésére és azok megvalósítására. Az elmúlt 32 év alatt eddig 29 alkalommal módosítottuk az AKG pedagógiai programját, legtöbbször önként, saját belső fejlődésünk érdekében, néha külső jogszabályi kihívásra, de soha sem adtuk fel legfontosabb elveinket, a jelenelvűséget és a személyközpontúságot. Az AKG 1988 óta az ország első alternatív, alapítványi iskolájaként eddig is bizonyította, hogy képes az aktuális jogszabályokat mindig betartva, pedagógiai alapelveit, szakmai céljait érvényesíteni, és közben folyamatosan a standard kimeneti követelményeknek (érettségi, továbbtanulás) magas szinten is megfelelni. Elveink, céljaink, szakmai meggyőződésünk soha nem képezték alku tárgyát, noha 10 miniszter aláírása szerepel különböző programjainkon, engedélyeinken. Miniszterek jöttek, mentek, az AKG maradt. Voltak megtorpanásaink, néha-néha „visszaiskolásodtunk”, de minden korrekciót csak a vitákat lezáró szakmai meggyőződésünk alapján végeztük el, sohasem külső kényszer vezérelte.

Ismét megnyugtatok mindenkit, ez most is így lesz.

### A konkrétumokról

1. A törvény a kerettanterveknek NAT kompatibilitást ír elő, az új NAT-ot őszre ígérik, azaz legkorábban egy év múlva kell bármit tennünk a törvény érvényesítéséhez. Egy év alatt reményeim szerint képesek leszünk beláttatni a döntéshozókkal, hogy ez a jogszabály értelmetlen, nem betartható. Eddig egyetlen döntéshozótól sem sikerült sem formálisan, sem informálisan megtudni, hogy mi volt az indoka a törvény megváltoztatásának.
2. Ha nem valósulna meg várakozásom, akkor is van elég szakmai ereje az AKG nevelőtestületének, hogy – bár sok munkával – elkészítse a törvénykompatibilis új keretantervet. Az EMMI vezetőinek közleménye alapján nem kell érdemben változtatni, ezt persze érvényes NAT hiányában ők éppen úgy nem tudhatják, mint mi.
3. A feladat annyira nagy, hogy megvalósíthatatlan, mert értelmezhetetlenek az előírások. A törvény szövege a NAT-hoz való alkalmazkodást féléves ciklusokra írja elő, miközben a NAT kétéves ciklusokra tervezi a követelményeket. Senkinek fogalma sincs, mégis miképpen teljesíthető a féléves szakaszolás „NAT kompatibilisen”, kétévente. A tantárgyi követelményeket bontsuk félévekre vagy a megcélzott képességeket. Nevezhetjük másképpen a tárgyakat. Mit lehet egyéni tanulásra, mit csoportra fordítani… stb. stb. stb.
4. A NAT-tól való 30%-os eltérési lehetőség is szakmailag értelmezhetetlen.

Sokkal inkább feleltethető meg a régi, közismert párbeszédnek:

„ –Mennyi?

– 30!

– Mi 30?

– Mi mennyi?”

Fogalma sincs senkinek, mitől térhetünk el 30%-kal. A tananyag tartalmától, az időráfordítástól, a tantárgyaktól, a kimeneti követelményektől, netán az elvárt képességektől? Senkinek fogalma sincs arról, hogy miképpen viszonyul a hagyományos 45 perces órához egy témahét vagy egy éves projekt. Érdekes kérdés, hogy taníthat-e 41%-kal többet az AKG bármely tárgyból, mint amit a NAT előír, vagy „felfele” sem térhetünk el, csak 30%-kal. Valahogy ilyesmi lesz a bírálat is, zavaros, átláthatatlan, szubjektív, esetleges, véletlenszerű. Ha engedélyezni akarják az alternatív kerettantervet, engedik, ha nem, nem. Ez a 30%-os szám kizárólag politikai megrendelésre készült, nincs se szakmai, se jogi relevanciája. A jelenlegi alternatív kerettantervek engedélyezése most is a miniszter diszkrecionális joga. Ha akarja, engedélyezi, ha nem, nem, ehhez nem kellene törvénymódosítás. Nincs változás!

1. Az új engedélyezési eljárás óriási bürokratikus apparátust követel, nagyon sok munkát az Oktatási Hivatal munkatársaitól (csak az AKG kerettanterve több ezer oldal), egyelőre nem látszik az eljárás operatív része, az bizonyos, hogy az apparátus a teljes felülvizsgálatban ellenérdekelt.
2. Az AKG kerettanterv felülvizsgálatát egyébként mindenképpen elvégezzük, hiszen a most elindított 1-6. évfolyamra kidolgozott tanterv elemzését, kockázatait a váratlan törvénymódosítástól függetlenül, már júniusban megkezdtük, s terveink szerint a tapasztalatok ismeretében jövő tanév végére átdolgozzuk.

Végezetül csak annyit: van annyira fontos és jó iskola az AKG, hogy senkinek ne legyen érdeke felszámolni, sikereit kétségbe vonni, vagy ha mégis, azt törvénymódosítás nélkül is megtehette volna.

Budapest, 2019. július 20. horngyörgy